पाएं अपने शहर की ताज़ा ख़बरें और फ्री ई-पेपरडाउनलोड करें
होम आइसोलेट कोविड मरीजों के लिए अब उनके परिजनों को ऑक्सीजन सिलेंडर के लिए सरकारी व प्राइवेट अस्पतालों के चक्कर नहीं काटने पड़ेंगे और न ही अधिकारियों व ऑक्सीजन एजेंसी पर बार बार जाने की जरूरत होगी। सरकार अब कोविड-19 के मरीजों के लिए घर पर ही ऑक्सीजन की सुविधा उपलब्ध करवाने के लिए पंजीकरण प्रक्रिया शुरू की जाएगी।
जिला रेडक्रास सोसायटी के वॉलंटियर जरूरतमंद व्यक्ति के घर द्वार पर ऑक्सीजन सिलेंडर की सप्लाई करेंगे। मुख्यमंत्री के अतिरिक्त प्रधान सचिव व सूचना एवं जनसंपर्क एवं भाषा विभाग के महानिदेशक डॉ. अमित अग्रवाल ने बताया कि कोविड-19 के रोगियों को उनके घर द्वार पर ही ऑक्सीजन की सप्लाई सुनिश्चित करने के लिए पंजीकरण प्रक्रिया शुरू की जाएगी। वह शुक्रवार को वीडियो कांफ्रेंस के माध्यम से जिला अधिकारियों की बैठक को संबोधित कर रहे थे।
उन्होंने बताया कि राज्य सरकार द्वारा एक फॉर्मेट तैयार किया गया है जिसके माध्यम से जरूरतमंद व्यक्ति ऑक्सीजन की आपूर्ति के लिए ऑनलाइन रजिस्ट्रेशन कर सकेंगे। जिला प्रशासन एवं रेड क्रॉस-सोसाइटी संयुक्त रूप से इस कार्य को करेंगे। रजिस्ट्रेशन का कार्य जिला प्रशासन द्वारा अलाट की जाने वाली संस्थाएं करेंगी।
ये होगी ऑक्सीजन की प्रक्रिया : सबसे पहले संबंधित व्यक्ति की तरफ से ऑक्सीजन के लिए ऑन लाइन रजिस्ट्रेशन करवाना होगा। इसके बाद संबंधित संस्था द्वारा वॉलंटियर के माध्यम से ऑक्सीजन की सप्लाई की जाएगी। ऑक्सीजन वितरण सिस्टम में एक मोबाइल फोन के माध्यम से एक ऑक्सीजन सिलेंडर का ही पंजीकरण किया जा सकेगा। होम आइसोलेट होने वाले कोविड-19 के रोगी ही ऑक्सीजन के लिए पंजीकरण कर सकेंगे।
जिलाधीश ने की अपील
जिलाधीश राहुल नरवाल ने लोगों से अनुरोध किया है कि जिनके पास खाली सिलेंडर है वे जिला रेडक्रॉस सोसाइटी के कार्यालय में जमा करवा दें ताकि संकट की इस घड़ी में जरूरतमंद के पास ऑक्सीजन सिलेंडर की सप्लाई की जा सके। बैठक में नगराधीश हरबीर सिंह, नोडल अधिकारी दलजीत सिंह, जिला प्रशिक्षण अधिकारी विनोद कुमारी, जिला रेडक्रॉस सोसाइटी से सहायक जय भगवान आदि उपस्थित थे।
होम डिलिवरी पर निगरानी के लिए कमेटी गठित
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn